Народни музеј Панчево

25. 05. 2017.

Изложба о Купинику у Народном музеју Панчево

У среду 31. маја 2017. у 19 часова, у Народном музеју Панчево биће отворена гостујућа изложба „Купиник - последња престоница српских деспота“.

Изложба је заједничко дело историчара Ђорђа Бошковића и археолога Перице Одобашића из Завичајног музеја Рума, и има за циљ да јавности представи значај који у српској историји има тврђава Купиник и њена непосредна околина. Тврђава је од свог подизања као пограничне тврђаве прешла буран историјски пут, преко угарског краљевског града, резиденције српских деспота, све до последње престонице српске средњовековне државе. Купиник је био у поседу угарског краља, а затим деспотских породица Лазаревића и Бранковића, све до свог коначног пада и разарања 1521. од стране турских завојевача.

Током 2016. године обележене су три годишњице везане за српску деспотску породицу Бранковић: 530 година од њиховог доласка у Срем, пет векова од смрти Светог владике Максима и три стотине година од спаљивања моштију Бранковића. Ове годишњице су и биле повод за организацију изложбе.

Посетиоци ће моћи да виде бројне археолошке предмете везане за тврђаву Купиник, компјутерске анимације, повеље, цртеже, мапе и планове.